Divina providente clementia, concessum est hominibus ut ex rebus quas jure possident, æterna valeat merces adquiri, pro terrenis scilicet celestia, pro perituris mansura. Pro hac igitur causa, ego Otbertus, necnon et soror mea Adaltrudis, donamus Deo et Sanctæ Mariæ Bellomontensi et sanctis apostolis ejus Petro et Paulo et ad locum Cluniacum aliquid ex rebus nostris, pro anima matris nostre, in locum sepulture, que sunt site in pago Cabilonensi, in agro Rufiaco, in villa a Vestus Molinum: hoc est vinea una, et pratos in Baniolas, et campum unum in Sicca Prata. Donamus etiam totum ad integrum quicquid in ipsa villa a Vestus Molinum visi sumus habere usque ad inquirendum. Si quis autem hanc donationem scindere voluerit, vel calumniare voluerit, non valeat vindicare quod repetit; coactus judiciaria potestate, auri libram unam persolvat, et inantea firma et stabilis permaneat, cum stipulatione subnixa. Actum Bellomonte publice. S. Otberti et Adaltrudis, qui fieri et firmare rogaverunt. S. Vulsendis. S. Euvardi. S. Tetoni. S. Benigni. S. Bernoni. S. Grimaldi. Achedeus, ad vicem cancellarii, scripsit pridie idus octobris, anno XXXVIII regnante Lothario rege.